Kokoomuksen puheenjohtaja Alexander Stubb pyysi jättämään nimityksen pöydälle tänään. Kuva: MARKKU OJALA

Puolustusministeriön kansliapäällikön nimitystä koskevassa kiistassa on kyse lähinnä pelisääntökeskustelusta, kertoo hallituslähde STT:lle. Lähteen mukaan keskustelua käydään siitä, kuinka paljon ministerillä on oikeus rakentaa omaa tiimiä, ja kuinka paljon pitäisi olla mahdollisuus kollegiaaliseen työskentelyyn.



Valtiovarainministeri Alexander Stubb (kok.) sanoo haluavansa tutustua tarkemmin puolustusministeriön kansliapäällikön vaihtamiseen liittyviin perusteluihin. Stubb kertoo Facebookissa, että nimitysasiassa otettiin viikon aikalisä, jotta hän ehtii käydä keskeiset näkökohdat läpi kollegoidensa kanssa.



Stubb pyysi puolustusministeri Jussi Niinistön (ps.) valmisteleman nimityksen pöydälle tänään valtioneuvoston istunnossa.



Stubb sanoo, että viime kädessä vastuu on esittelevän ministerin.



- Sinänsähän pöydälle pyytäminen on aivan normaalia toimintaa valtioneuvostossa, tosin tämän hallituksen ensimmäinen kerta, Niinistö sanoo.



Helsingin Sanomat kertoi aikaisemmin, että kansliapäälliköksi olisi nousemassa puolustusministeriön resurssipoliittisen osaston päällikkö Jukka Juusti. Myös nykyinen kansliapäällikkö Arto Räty olisi ollut halukas jatkamaan tehtävässä, minkä takia hallituskumppanit ovat kyseenalaistaneet Niinistön valinnan.



Asiasta on keskusteltu myös hallituspuolueiden keskustan, kokoomuksen ja perussuomalaisten puheenjohtajien välillä. Kansliapäällikkönimitys on kuitenkin perinteisesti kuulunut ministerille.



Niinistö myöntää, että häneen on yritetty vedota.



- Tärkeintä on, että pätevin valitaan. En haluaisi puoluepolitisoida asiaa.



Hän ei halua tarkemmin kommentoida asiaa, koska nimitysprosessi on edelleen auki.



Valtioneuvosto käsittelee nimitystä seuraavan kerran ensi viikolla.